《洪熙古刺水歌同全谢山作》
清代·厉鹗

哀牢九隆汉所开，唐代六诏争喧豗。玉斧画河段氏立，阿𧞔殉节梁王摧。

濠梁真人设郡县，炎徼西南俱革面。分司古刺始羁縻，贡琛莽怕旋来见。

取宝船回恤远夷，万方辐辏仁宗时。此香不减芬陀味，此水应超苏合池。

甲煎百和花盈缶，六一泥封篝火后。班衣染麝锯耳酋，珠络挈瓶马郎妇。

熬成细字镌青铜，进入春风生六宫。一洒罗衣长不灭，氤氲愿与君恩终。

可怜债帅如香尉，购得朱门媚权贵。分宜遗臭塞两仪，当时直压龙涎气。

枕顶余芳世庙修，御衣小炷纯皇留。南都谱记春桥顾，勋戚方传恭顺侯。

华胥旧事无人识，流落江南并江北。金仙铅泪一函中，梦破香销弹不得。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。